Eins og við vitum flest er best að lifa heilsusamlegu lífi allan ársins hring . Það koma samt alltaf tímabil , til dæmis yfir hátíðarnar , þar sem við sveigjum af beinu brautinni og leyfum okkur aðeins meira sukk . Þá þurfum við stundum að endurræsa kerfið til að komast aftur í réttan farveg . Margir vilja meina að besta leiðin til að gera það sé að fasta . Við höfum jú flest nægan forða í líkamanum til að geta lifað án matar í nokkra daga , svo lengi sem við fáum nóg af vatni . Það er samt lítið spennandi að svelta sig algjörlega og því getur verið gott að sleppa eingöngu fastri fæðu og fara á safakúr í nokkra daga . Ef rétt er farið að þá fær líkaminn nóg af næringarefnum og orkugjöfum úr söfunum . Skipuleggðu þig vel Líkt og með aðra tímabundna kúra er mjög mikilvægt að skipuleggja sig vel og vera andlega undirbúin . Taktu ákvörðun sem þú ert tilbúin að standa við : Hversu marga daga ætlarðu að vera á kúrnum og hvernig vilt þú haga honum , ætlarðu að kaupa tilbúinn safakúr eða ætlarðu að pressa og blanda safana sjálf ? Að fara á svona kúr reynir ekki síður á hugann en á líkamann , því það er sjaldnast líkaminn sem kallar á sætindi og óhollustu . Mikilvægt er að byrja á að losa sig við allar freistingar úr eldhússkápunum því þær munu bara gera þér lífið leitt . Eins er gott að skipuleggja tíma þinn þannig að þú þurfir ekki að fara í kökuboð eða saumaklúbba á meðan á kúrnum stendur , nema þú sért með þeim mun meiri viljastyrk . Meiri næring , meira bragð Viljir þú útbúa safana sjálf heima þarftu að eiga réttu tækin , annaðhvort safapressu eða blandara . Gott er að ákveða nokkrar uppskriftir , gera innkaupalista og kaupa meirihlutann inn á einu bretti því það getur verið tímafrekt og dýrt að þurfa að fara út í búð á hverjum degi . Gott er að miða við að drekka fimm til sex safaskammta á dag , hver skammtur er um hálfur lítri . Til að tryggja að þú fáir sem mesta næringu út úr söfunum þarftu að passa að nota fjölbreytt úrval af bæði grænmeti og ávöxtum ; meira af grænmeti , minna af ávöxtum . Einnig er gott að hafa suma drykkina hristinga sem gerðir eru í blandara til að halda í trefjar sem gera þér gott og hjálpa þér að halda meltingunni gangandi . Það er líka mikilvægt að hugsa vel út í bragðið því ef safarnir eru bragðgóðir verða dagarnir skemmtilegri og safakúrinn auðveldari . Hægt er að bragðbæta safana með ýmsum kryddjurtum , til dæmis myntu , kóríander , steinselju eða engifer . Einnig getur smásítrónusafi gert gæfumuninn .